b'\n_START_ARTICLE_\nPepi II.\n_START_SECTION_\nPrva leta vladanja\n_START_PARAGRAPH_\nV prvih letih Pepijevega vladanja je najverjetneje kot regentka vladala njegova mati Ankesenpepi II., verjetno s pomo\xc4\x8djo svojega brata D\xc5\xbeaua, vezirja Merenreja I. Kip iz alabastra iz Brooklinskega muzeja prikazuje mladega Pepija II. z vsemi regalijami, sede\xc4\x8dega v naro\xc4\x8dju svoje matere. Kip je eden od samo treh znanih ohranjenih kipov tega faraona. Nekaj znanstvenikov to razlaga s pomanjkanjem umetnikov na njegovem dvoru.   _NEWLINE_Faraonova osebnost  v otro\xc5\xa1kih letih je be\xc5\xbeno razvidna iz njegovega pisma guvernerju Asuana Harkufu, ki je vodil eno od  egip\xc4\x8danskih odprav v Nubijo. V Nubiji, kjer naj bi trgoval in zbiral slonovino in druge dragocenosti, je ujel pritlikavca, verjetno Pigmejca. Ko je Pepi II. izvedel zanj, je Harkufu pisal, da bo bogato nagrajen, \xc4\x8de pritlikavca \xc5\xbeivega pripelje na njegov dvor. Pismo se je ohranilo kot del dolgoveznega  napisa v guvernerjevi grobnici, ki se \xc5\xa1teje  za prvi znani potopis.\n_START_SECTION_\nZunanja politika\n_START_PARAGRAPH_\nZunanj politika Pepija II. je bila dokaj podobna  politiki njegovih predhodnikov. Pepi II. je omenjen v Vadiju Maghara na Sinaju, kjer  so Egip\xc4\x8dani rudarili bakrovo rudo in turkiz, in v kamnolomu Hatnub, kjer so lomili alabaster. Omenjen je  tudi na napisih, odkritih v feni\xc4\x8danskem mestu Biblos._NEWLINE_Na jugu je trgoval z Nubijo. Guverner Gornjega Egipta Harkuf je med Merenrejevo in Pepijevo vladavino vodil ve\xc4\x8d odprav v Nubijo. Na zadnji odpravi je odpotoval v mesto Iam in domov pripeljal pritlikavca, verjetno Pigmejca. Iz Nubije se je  v Egipt uva\xc5\xbealo predvsem  kadilo, ebenovina, \xc5\xbeivalske ko\xc5\xbee in slonovina. \xc5\xa0tevilne karavanske poti so vodile tudi preko Zahodne pu\xc5\xa1\xc4\x8dave. Po eni od njih je Egipt trgoval z oazami Kharha,  Selima in Dakhla.\n_START_SECTION_\nKralj Neferkare in general Sasenet\n_START_PARAGRAPH_\nPepi II.  je eden od redkih faraonov, ki se pojavljajo v knji\xc5\xbeevnosti. Povest Kralj Neferkare in general Sasenet, od katere so se ohranili samo trije odlomki iz poznega Novega kraljestva, \xc4\x8deprav je bila napisana mnogo prej, govori o kraljevem  skrivnostnem no\xc4\x8dnem sre\xc4\x8danju z generalom Sasenetom ali Sisenejem. Nekateri v tem vidijo homoseksualno zvezo, po drugi stran pa ni nobenega trdnega dokaza, da je to bil Pepi II. Nekateri znanstveniki domnevajo, da je besedilo arhaizirano in se nana\xc5\xa1a na  ku\xc5\xa1itskega faraona \xc5\xa0abako iz Petindvajsete dinastije.\n_START_SECTION_\nPropadanje Starega kraljestva\n_START_PARAGRAPH_\nPropadanje Starega kraljestva se je zelo verjetno za\xc4\x8delo \xc5\xbee pred Pepijem II. z nara\xc5\xa1\xc4\x8danjem mo\xc4\x8di regionalnih guvernerjev \xe2\x80\x93 nomarhov. Pepi I., na primer, je bil poro\xc4\x8den z dvema sestrama,  h\xc4\x8derkama  nomarha, kasneje pa je njunega brata imenoval za vezirja. Njihov vpliv  je bil zelo velik, sestrina sinova pa sta bila kasnej\xc5\xa1a faraona Merenre I. in Pepi II. _NEWLINE_Med vladanjem Pepija II. sta bogastvo in politi\xc4\x8dna mo\xc4\x8d pre\xc5\xa1la na visoke dr\xc5\xbeavne uradnike. V \xc5\xa1tevilnih  bogatih nomih so se za\xc4\x8dele pojavljati  velike in razko\xc5\xa1ne grobnice vladajo\xc4\x8dih nomarhov, sve\xc4\x8denikov in drugih uradnikov. Nomarhi so bili tradicionalno opro\xc5\xa1\xc4\x8deni pla\xc4\x8devanja davkov, zdaj pa so njihovi polo\xc5\xbeaji postali dedni. Njihovo nara\xc5\xa1\xc4\x8dajo\xc4\x8de bogastvo in neodvisnost so povzro\xc4\x8dili premik politi\xc4\x8dne mo\xc4\x8di s faraonovega dvora na regionalne nomarhe. _NEWLINE_Za kasnej\xc5\xa1o Pepijevo vladavino je znano, da je pristojnosti  vezirja razdelil  na dva vezirja, enega za Gornji in enega za Spodnji Egipt, kar je \xc5\xa1e bolj oslabilo oblast faraonove prestolnice Memfis. Razen tega se je sede\xc5\xbe vezirjev Gornjega Egipta ve\xc4\x8dkrat selil. Vezir Spodnjega Egipta je imel sede\xc5\xbe v Tebah._NEWLINE_Domneva se, da je k decentralizaciji oblasti in zlomu Starega kraljestva veliko  pripomogla tudi dolga Pepijeva vladavina.\n_START_SECTION_\nDol\xc5\xbeina vladanja\n_START_PARAGRAPH_\nPepi II. se pogosto omenja kot vladar z najdalj\xc5\xa1o vladavino v zgodovini. Zasluga za to gre egip\xc4\x8danskemu zgodovinarju Manetonu, ki je trdil, da je vladal 94 let. Za egiptologe je njegova  trditev sporna zaradi pomanjkanja zanesljivih podatkov po Pepijevem  31. \xc5\xa1tetju \xc5\xbeivine (62. letu vladanja, \xc4\x8de so bila \xc5\xa1tetja vsako drugo leto). Mogo\xc4\x8de je tudi, da se Manetonov podatek napa\xc4\x8dno interpretira. Torinski seznam kraljev mu pripisuje 90+x let vladanja, pri \xc4\x8demer  je treba upo\xc5\xa1tevati, da je bil napisan v \xc4\x8dasu Ramzesa II. tiso\xc4\x8d let po Pepijevi smrti. To\xc4\x8dnost podatka je zato vpra\xc5\xa1ljiva.  Dokaj mogo\xc4\x8de je, da se bodo v prihodnosti odkrili novi dokumenti, ki bodo potrdili ali ovrgli 94 let njegovega vladanja.  _NEWLINE_Najstarej\xc5\xa1i izviren dokument je iz \xc2\xbb20. dne 1. meseca \xc5\xa1emuja leta po 31. \xc5\xa1tetju \xc5\xbeivine\xc2\xab. \xc4\x8ce so bila \xc5\xa1tetja na dve leti, to pomeni 62 celih ali delnih let. Nekateri egiptologi zato trdijo, da ni vladal ve\xc4\x8d kot 64 let in hkrati oporekajo pretiranim 94 letom._NEWLINE_Dolga vladavina bi lahko povzro\xc4\x8dila nasledstveno krizo in stagnacijo oblasti, zbrane v rokah zelo starega in nezamenjljivega  vladarja. Dobro dokumentiran enak problem je nastal po dolgem vladanju Ramzesa II. iz Devetnajste dinastije.\n_START_SECTION_\nIzkopavanja\n_START_PARAGRAPH_\nPepijev piramidni kompleks je prvi raziskoval britanski in\xc5\xbeenir in egiptolog John Shae Perring (1813\xe2\x80\x931869). V notranjost piramide je prvi vstopil francoski egiptolog Gaston Maspero leta 1881, podrobne raziskave kompleksa pa je opravil  \xc5\xa1vicarski egiptolog Gustave J\xc3\xa9quier v letih 1926-1936. J\xc3\xa9quier je bil tudi prvi, ki je napisal popolno poro\xc4\x8dilo o raziskavah kompleksa.\n_START_SECTION_\nUpodobitve\n_START_PARAGRAPH_\nKip, razstavljen v Brooklinskem muzeju, prikazuje kraljico Ankenesmerire II. s sinom Pepijem II. v naro\xc4\x8dju. Pepi nosi nemes in kilt in je upodobljen v mnogo manj\xc5\xa1em merilu kot mati. Razlika je nenavadna, ker so bili vladarji praviloma ve\xc4\x8dji od drugih, in bi lahko pomenila, da je bila njegova mati v tistem \xc4\x8dasu regentka. Mogo\xc4\x8de je tudi, da je bila upodobljena kot bo\xc5\xbeanska mati._NEWLINE_Drug kip Pepija II. je v Egip\xc4\x8danskem muzeju v Kairu (JE 50616). Na tem kipu je upodobljen kot gol otrok. Podoba tako mladega faraona bi lahko pomenila, kako mlad je bil, ko je pri\xc5\xa1el na prestol.\n_START_SECTION_\nNasledniki\n_START_PARAGRAPH_\nPepijevi neposredni nasledniki so dokumentirani na ve\xc4\x8d uradnih dokumentih in napisih. Po Manetonu in Torinskem seznamu kraljev  ga je nasledil sin Merenre Nem\xc4\x8demsaf II., ki je vladal samo malo ve\xc4\x8d kot eno leto. Njega je nasledil skrivnosten faraon  Ne\xc4\x8derkare Siptah, njega pa kraljica Nitokris, prva faraonka v zgodovini Egipta.  Zaradi pomanjkanja primarnih dokazov in odsotnosti na seznamih kraljev je njen obstoj sporen. _NEWLINE_Z njima se je Staro egip\xc4\x8dansko kraljestvo kon\xc4\x8dalo. Za\xc4\x8delo se je 200 let dolgo mra\xc4\x8dno obdobje, znano kot prvo vmesno obdobje Egipta.'